Rosberg taktisen oivalluksen siivittämänä MM-kärkeen Singaporessa
Olet täällä: Etusivu ∼ Rosberg taktisen oivalluksen siivittämänä MM-kärkeen Singaporessa
Anssi 19.9.2016 | Jätä kommentti
Mercedeksen Nico Rosberg ajoi paalulta voittoon Singaporen iltakilpailussa sunnuntaina. Mercedes-tallin taktinen oivallus siivitti Rosbergin kolmanteen peräkkäiseen voittoon.
Rosberg kontrolloi eroa muihin läpi kisan, mutta Red Bullin Daniel Ricciardon vaihtaessa kolmen pysähdyksen taktiikkaan 47. kierroksella, niin Mercedes ei voinut enää ottaa saksalaista varikolle, sillä hän olisi menettänyt kärkipaikkansa. Näin ollen Rosberg joutui ajamaan ruutulipulle kahden pysähdyksen taktiikalla, missä hän onnistui.
Mercedes onnistui myös nostamaan Lewis Hamiltonin onnistuneella taktiikalla kolmanneksi. Rosberg nousi voittonsa myötä takaisin MM-kärkeen kahdeksan pisteen erolla Hamiltoniin. Mielenkiintoista on nähdä, että pystyykö Hamilton vastamaan tallikaverinsa vauhtiin kahden viikon kuluttua Malesiassa.
Ferrarin kömmähdys maksoi Räikköselle palkintosijan
Ferrarin Kimi Räikkönen taisteli pitkään Hamiltonin kanssa viimeisestä palkintosijasta. Räikkönen vastasi kisan näyttävimmästä ohituksesta, kun hän ohitti Hamiltonin radan kymmenennessä mutkassa.
Räikkönen ei valitettavasti pystynyt pitämään palkintosijaansa, sillä Ferrarin olisi pitänyt joko pysähtyä ennen Hamiltonia tai antaa Räikkösen ajaa maaliin pehmeillä renkailla. Ferrari valitsi kuitenkin sen huonoimman vaihtoehdon, jolloin Räikkönen otettiin Hamiltonin jälkeen sisään, mikä tarkoitti Hamiltonin nousemista kolmanneksi.
On käsittämätöntä, että Ferrari jatkaa kesällä nähtyjä taktiikkavirheitään, sillä näyttää siltä, ettei italialaistallissa oteta opiksi virheistään. Ferrarin Sebastian Vettel teki hienon nousun viimeisestä ruudusta peräti viidenneksi, joten edes toisessa taktiikassa onnistuttiin. Vettel löi kuudenneksi sijoittuneen Red Bullin Max Verstappenin, mutta Red Bull kasvatti johtonsa 15 pisteeseen taistelussa autonvalmistajien toisesta sijasta.
Williamsilla jälleen tuskallinen viikonloppu
Williamsin Valtteri Bottaksen kisa meni piloille jo sen avausmetreillä, kun Force Indian Nico Hülkenbergin pyörähdys aiheutti kontaktin McLaren-Hondan Jenson Buttonin sekä Bottaksen välillä. Bottaksen Williamsista tyhjeni vasen takarengas, mikä aiheutti samalla paljon vahinkoa suomalaiskuskin auton pohjaan.
Bottas taisteli loppukisan takajoukoissa, kunnes mekaaninen vika päätti suomalaisen kilpailun. Williams-tallikaveri Felipe Massa ei myöskään pystynyt nappaamaan MM-pisteitä, sillä autossa ei riittänyt vauhtia, eikä tuossa brasilialaisen varikkotaktiikassakaan paljon hurrattavaa ollut. Massa oli ruutulipulla 12:s.
Force Indian Sergio Perez otti kahdeksannella sijallaan sen verran pisteitä, että intialaistalli nousi pisteellä takaisin autonvalmistajien neljännelle sijalle ohi Williamsin. Loppukausi näyttää vaikealta Williamsin kannalta, sillä Force India on vahvistunut kauden edetessä, kun brittitalli on edennyt vuorostaan päinvastaiseen suuntaan.
Renaultin Kevin Magnussen palasi MM-pisteille ensimmäistä kertaa sitten toukokuun Venäjän GP:n. Magnussen oli kymmenes Singaporessa.
Kisan yksi puhuttavimmista tilanteista nähtiin alun turva-auton poistuessa, kun radalla nähtiin ratavirkailija, vaikka kärkiautot lähestyivät avausmutkaa jo täyttä vauhtia. Tämmöisiä riskejä turva-auton kanssa ei saisi kansainvälinen autoliitto FIA ottaa, sillä kaiken tekemisen keskiössä pitäisi olla niin kuskien kuin myös ratavirkailijoiden sekä yleisön turvallisuus. Mielummin otetaan kaikissa asioissa varman päälle, kun selitellään sitten jälkikäteen, että mitä olisi pitänyt tehdä.
F1-kausi jatkuu kahden viikon kuluttua Malesian GP:llä.
Singaporen GP:n lopputulokset
Kuljettajien MM-pistetilanne 15/21 kisan jälkeen